সাইবার ইমারজেন্সি রেসপন্স টিম যদি আগে থেকেই দেশে থাকত তাহলে বাংলাদেশ ব্যাংকে হ্যাকিংয়ের ঘটনা ঘটতো না বলে মন্তব্য করেছেন প্রধানমন্ত্রীর তথ্যপ্রযুক্তি বিষয়ক উপদেষ্টা সজীব ওয়াজেদ জয়।জয় জানিয়েছেন, এখন থেকে হ্যাকিং ধরবে সাইবার ইমারজেন্সি রেসপন্স টিম। বৃহস্পতিবার দুপুরে রাজধানীর আইসিটি ভবনে সফটওয়্যার পরীক্ষা ল্যাবের উদ্বোধন করে তিনি বলেন, ‘এখন থেকে যে কোনো ধরনের হ্যাকিংয়ের ঘটনা দ্রুত উদঘাটন করা সম্ভব হবে।’ এ সময় সজীব ওয়াজেদ জয় বলেন, ‘যত সাইবার সিকিউরিটি আক্রমণ হচ্ছে, হ্যাকিং হচ্ছে এখান থেকে ধরা সম্ভব। এই ধরনের বিষয় বাংলাদেশে আগে ছিল না। প্রথমবারের মতো আমাদের আইসিটি ডিভিশনে এটা হয়েছে। এখন বাংলাদেশে কোন হ্যাকিং হলে আমরা ধরতে পারবো। তাদের আমরা জানতে পারবো। সরকারি সংস্থাগুলোকে আমরা সাহায্য করবো হ্যাকিং ঠেকাতে। এটা বলতে পারি এই সিস্টেম যদি কয়েক বছর আগে থাকলে বাংলাদেশ ব্যাংকের হ্যাকিং আমরা আগেই ধরতে পারতাম। এই সিস্টেম আমাদের ছিল না এখন আছে।’